কক্সবাজারের চকরিয়া থেকে ধান মেলায় এসেছিলেন মঞ্জুর আলম। মেলা শুরু হবার আগের দিন সন্ধ্যার পরে  নয়াকৃষি আন্দোলনের রিদয়পুর বিদ্যাঘরে বসে কথা হচ্ছিল তার সাথে। চট্টগ্রামের আঞ্চলিক ভাষায় তিনি বলে চলছিলেন যে, হালচাষ করতেন তারা, তখনো ট্রাক্টর আসে নাই। নিজেদের কাছে সংরক্ষণ করা ধানের বীজ বুনে বীজতলা নিজেরাই ধানের চারাগাছ করতেন। বীজ সংরক্ষণ করা বীজ কোম্পানীর কাছ থেকে কিনতে হত না। আবার কোনো মৌসুমে ধান নষ্ট হয়ে গেলে, বা যে কোনো কারণে চালের ভাড়ারে টান পড়লে ওই জমানো বীজধান থেকেই চাহিদা মেটাতো কৃষি পরিবারগুলো।